Polisiehoë sê Cele wou haar glo dood hêLt.genl. Francinah Vuma en die voormalige polisiehoof, Khehla Sitole. (Argieffoto) Lt.genl. Francinah Vuma, ŉ adjunkkommissaris in die polisie, sê in ŉ uitgelekte brief aan onder andere pres. Cyril Ramaphosa, die hoof van die onafhanklike polisie-ondersoekdirektoraat (Opod) en die hoof van die Staatveiligheidsagentskap (SVA) daar was die afgelope ruk verskeie dreigemente teen haar. Vuma maak in die brief verskeie opspraakwekkende aantygings teen onder andere Bheki Cele, minister van polisie, sowel as die polisiehoof, genl. Fannie Masemola. Die brief, wat Vuma op 6 Julie onderteken het, is geskryf ingevolge die Wet op Beskermde Openbaarmakings. Hierin sê Vuma onder meer dat sy sedert Februarie verlede jaar verskeie intimiderende boodskappe ontvang het, onder meer weens haar ondersoek na die omstandighede waaronder lt.kol. Charl Kinnear vermoor is. Volgens Vuma het sy die dreigemente by Masemola aangemeld, waarna sy opdrag gegee is om ŉ verklaring af te lê wat gebruik kan word vir ŉ risikoassessering. “Ek het rondom dieselfde tyd ook begin om telefoniese dreigemente van verskillende telefoonnommers te kry. Onbekende voertuie is opgemerk waar dit om my huis rondgehang het. Gevolglik het misdaadintelligensie ŉ bedreigings-assessering gedoen.” Vuma voer in die brief voorts aan dat Cele vergaderings met sommige grootkoppe in die polisie gehou het, “waar hulle planne bewimpel het om my valslik te impliseer in nie-bestaande PPE-korrupsie, wat hulle besef het hulle nie wen nie en my dood wou hê”. Amptenare van staatsveiligheid het haar sowat ŉ week later ook gekontak en aanbeveel dat sy beskerming kry. Sy verwys onder meer na die aankoop van onderskeppingstoerusting ter waarde van R120 miljoen waarvoor Cele glo opdrag gegee het, maar sonder die voorvereiste vrystellingsertifikaat van die departement van justisie en staatsveiligheid gedoen is. “Gevolglik is die onderskeppingstoerusting ongebruik en vermors. Ek het ondersoeke van vrugtelose en verkwistende besteding teen almal betrokke geloods. “Dit het beteken dat ek meer dreigemente en oproepe oor die kwessie ontvang. Ek het die voormalige nasionale kommissaris ook ingelig en stappe is gedoen om my veiligheid te verseker.” Vuma verwys in die brief na verskeie ondersoeke waarby sy betrokke was. Dit sluit in ŉ ondersoek na die aankoop van beskermende toerusting (PPE) tydens die Covid-19-pandemie, sowel as ŉ ondersoek na die verkryging van verblyf in 2010. Sy voer in die brief aan sy is op 30 Junie vanjaar na Masemola se kantoor ontbied waar sy ingelig is dat hy “onder druk deur mense, intern en ekstern van die polisie is” om haar te skors. Sy wou by Masemola weet wie dié mense is, maar die polisiehoof wou glo nie sê nie. Sy is ŉ dag later weer na Masemola se kantoor ontbied, waar sy ŉ geskrewe kennisgewing ontvang het van die voorneme om haar te skors of tydelik te verplaas – en dat sy teen Maandag redes moet verskaf waarom dit nie gedoen moet word nie. Vuma sê in die brief sy het uitstel gevra om regsadvies in te win en die brief met redes op te stel, maar dié versoek is ook van die hand gewys. “Dit is vir my duidelik in die vasbeslote haas van genl. Masemola om my te skors, dat hy gedryf word deur onbehoorlike motiewe eerder as die doel van die polisie se Dissiplinêre Regulasies.” Vuma sê ook sy het rede om te glo dat Masemola saam met mense werk – binne en buite die polisie – om sekere ondersoeke na sommige van die polisiehoof se kollegas, sy seniors en sy kennisse, te ondermyn. Volgens Vuma moes sy in haar hoedanigheid as adjunk- nasionale kommissaris, verantwoordelik vir batebestuur, verskeie pogings van haar seniors afweer om sekere kontrakte só te bewimpel dat dit sekere maatskappye bevoordeel. Sy voer in die brief aan die poging om haar te skors is “’niks anders as ŉ poging om sy hande op die kluis te lê ten bate van diegene wat nie in my teenwoordigheid hul sin kon kry nie”. Sy betreur die feit dat dit nodig is vir haar om die brief te skryf en sê dit is nie die eerste openbaarmaking wat sy doen nie. “Wat nou gebeur is dat ek in die uitvoering van my pligte om verskillende redes ŉ teiken geword het en die jongste hiervan is die poging om my te skors of te verplaas omdat daar ‘druk van bo’ is, deur mense wat nie aan my bekend is nie, om my te dissiplineer en moontlik uit die polisie te verwyder,” lui haar brief. “Ek vrees vir my lewe en vir my inkomste. Albei word bedreig omdat ek dit op myself geneem het om nie my besluite te laat beïnvloed nie en op my beginsels te staan.”